"ธาริษา"ปัดขัดแย้งคลัง เรื่องโยก"บัณฑิต"
ธปท.เผยหวง"บัณฑิต" ยันไม่ให้ทำงานองค์กรอื่นอย่างที่ข่าวระบุ เพราะเป็นคนเก่งมีความเชี่ยวชาญด้านเศรษฐศาสตร์มหาภาคสูงควรช่วยผลักดันงานเดิมต่อไป
7 ก.ค. 2553

ธปท.เผยหวง"บัณฑิต" ยันไม่ให้ทำงานองค์กรอื่นอย่างที่ข่าวระบุ เพราะเป็นคนเก่งมีความเชี่ยวชาญด้านเศรษฐศาสตร์มหาภาคสูงควรช่วยผลักดันงานเดิมต่อไป 
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า ในโอกาสนี้ต้องขอแสดงความยินดีกับ นายประสาร ไตรรัตน์วรกุล ที่ได้รับอนุมัติให้เป็นผู้ว่าการธปท.คนใหม่ ซึ่งเชื่อว่านายประสารจะทำงานในหน้าที่นี้ด้วยดี เพราะเป็นบุคคลที่มีประสบการณ์จากหลายองค์กรน่าจะเป็นประโยชน์ในการทำงาน แต่ในส่วนของนายบัณฑิต นิจถาวร รองผู้ว่าการ ด้านเสถียรภาพการเงิน ผู้สมัครอีกรายที่เป็นคนในธปท. แม้จะไม่ได้รับคัดเลือกธปท.เราก็ยืนยันว่าไม่ให้ไปไหนตามที่เป็นข่าวแน่นอน ยกเว้นเป็นความสมัครใจของนายบัณฑิตเอง
“พี่บอกตามตรง ว่าหวงคนของเรา แม้จะไม่ได้รับตำแหน่งนี้ก็ไม่อยากให้ไปโน่นนี่ตามที่มีรายงานข่าว เพราะคุณบัณฑิตเป็นบุคลกรสำคัญของธปท. ทำประโยชน์ได้อีกมาก โดยเฉพาะในแง่ของการมีความรู้ทางด้านเศรษฐศาสตร์มหาภาค ในช่วงเวลาที่เศรษฐกิจมีเหตุการณ์การเปลี่ยนแปลงที่รวดเร็วต้องอาศัยคนเก่งมาช่วยกันทำงาน ต้องยอมรับว่าคุณบัณฑิตเป็นคนเก่งที่สุดของประเทศไทยคนหนึ่ง” นางธาริษากล่าว
ทั้งนี้ นางธาริษา ยังได้กล่าวยืนยันว่า การไม่อยากให้นายบัณฑิตไปทำงานที่อื่นไม่ได้เป็นความขัดแย้งหรือมุมมองที่ต่างจากกระทรวงการคลังแต่อย่างไร แค่อยากให้คนเก่งทำงานที่ธปท.ต่อ และเรื่องนี้เองก็ไม่เคยหารือกับนายกรณ์ จาติกวนิช รมว.คลังหรือแม้กระทั่งนายบัณฑิตมาก่อน แต่ถ้าการโยกย้ายไปที่อื่นเป็นความสมัครใจของนายบัณฑิตเองก็ไม่ว่ากัน